Deividas Soloveičik

Deividas Soloveičik (g. 1979 m.) – teisininkas, verslo teisės advokatas, advokatų kontoros COBALT partneris, Vilniaus universiteto (VU) docentas, komercinės teisės tyrinėtojas, teisės publicistas.

Biografija

Baigė Šiaulių Didždvario gimnaziją. Nuo 1996 m. iki 2001 m. VU Teisės fakultete studijavo teisę, įgijo teisininko kvalifikaciją. Studijuodamas Vilniaus universitete, 1999 m. mokėsi Lundo universiteto (Švedija) Teisės fakultete. 2001 m. buvo VU komandos narys Willem C. Vis International Moot Court Competition konkurse (Vienoje, Austrija). 2004 m. Esekso universiteto Teisės fakultete (Anglijoje) baigė podiplomines (LL.M.) teisės studijas, Europos Sąjungos teisės magistras. Nuo 2001 m. studijavo Vilniaus universiteto Teisės fakulteto doktorantūroje ir 2005 metais apgynė disertaciją tema „Juridinių asmenų baudžiamoji atsakomybė (lyginamieji aspektai)“, socialinių mokslų srities (teisės krypties) daktaras.
Nuo 2004 m. iki 2005 m. Deividas Soloveičik dėstė tarptautinės lyginamosios įmonių teisės kursą Tarptautinio verslo mokykloje, nuo 2004 m. iki 2007 m. ISM Vadybos ir ekonomikos universitete – verslo teisės kursą, nuo 2005 m. iki 2008 m. Mykolo Romerio universiteto Teisės fakultete – Europos Sąjungos materialinę teisę. Nuo 2008 m. VU Teisės fakultete – viešųjų pirkimų kursą (kaip Civilinės teisės ir civilinio proceso katedros, dabar – Privatinės teisės katedros – siūlomą spec. kursą).
Nuo 2001 m. birželio 28 d. iki 2003 m. kovo 20 d. advokatų kontoros „Zabiela, Zabielaitė ir partneriai“ advokato padėjėjas , nuo 2003 m. kovo mėn. 21 d. advokatų profesinės bendrijos „Soloveičikas, Markauskas, Aviža, Bagdanskis / SMA“ advokatas (vienas iš kontoros steigėjų ir partnerių). Specializacija – viešieji pirkimai, projektų finansavimo, nekilnojamojo turto ir statybos teisė, bylinėjimasis ir alternatyvūs ginčų sprendimo būdai, juridinių asmenų baudžiamoji atsakomybė, Europos Sąjungos teisė (susijusi su laisvu prekių, paslaugų ir asmenų judėjimu), taip pat tarptautinė prekyba ir paralelinis importas. Vilniaus komercinio arbitražo arbitras.
2009 – 2014 m. Advokatų profesinė bendrijos MAQS Law Firm vadovaujantis partneris.
2014 – 2016 m. advokatų kontoros GLIMSTEDT partneris. 
Nuo 2016 m. liepos - advokatų kontoros COBALT partneris. 
Lietuvos Respublikos baudžiamojo kodekso komentaro bendraautoris. Skelbia mokslinius, publicistinius (praktinius) straipsnius Lietuvos bei užsienio valstybių spaudoje (verslo dienraštyje „Verslo žinios“, įvairiuose žurnaluose) įmonių, juridinių asmenų baudžiamosios atsakomybės, Europos Sąjungos teisės ir kitomis temomis.
Teisininkams skirto žurnalo „Juristas“ redakcinės kolegijos narys, atsakingas už publikacijas komercinės teisės tema. Leidinio "Viešieji pirkimai Europos Sąjungoje bei viešoji ir privati partnerystė" (iš anglų k. "European Procurement & Public Private Partnership") redakcinės kolegijos narys Baltijos šalims.  „Verslo žinių“ leidžiamų „Sutarčių žinyno" bendraautoris ir žinyno „Viešieji pirkimai" redaktorius bei bendraautoris. Dalyvauja įvairiose mokslinėse ir praktinėse konferencijose, skaito pranešimus, taip pat yra seminarų, rengiamų teisine tematika, lektorius.
Nuo 2006 m. Deividas Soloveičik yra Filipinų Respublikos garbės generalinis konsulas Lietuvoje (Vilniuje).
Lietuvos Respublikos advokatūros narys.
Moka rusų ir anglų kalbas.